Document ID: 32008D0377

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Μαΐου 2008
για ορισμένα προστατευτικά μέτρα που αφορούν την κλασική πανώλη των χοίρων στη Σλοβακία
[κοινοποιηθείσα υπό τον αριθμό Ε(2008) 1765]
(Κείμενο που παρουσιάζει ενδιαφέρον για τον ΕΟΧ)
(2008/377/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Εστίες της κλασικής πανώλους των χοίρων εμφανίσθηκαν στη Σλοβακία.
(2)
Λαμβανομένου υπόψη του εμπορίου ζώντων χοίρων και ορισμένων προϊόντων χοίρων, οι ανωτέρω εστίες ενδέχεται να θέσουν σε κίνδυνο τις αγέλες άλλων κρατών μελών.
(3)
Η Σλοβακία έλαβε μέτρα στο πλαίσιο της οδηγίας 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων (2).
(4)
Η απόφαση 2008/303/ΕΚ της Επιτροπής, της 14ης Απριλίου 2008, σχετικά με τη λήψη προσωρινών προστατευτικών μέτρων όσον αφορά την κλασική πανώλη των χοίρων στη Σλοβακία (3) εκδόθηκε με σκοπό την ενίσχυση των μέτρων που έλαβε η Σλοβακία δυνάμει της οδηγίας 2001/89/ΕΚ.
(5)
Η απόφαση 2006/805/ΕΚ της Επιτροπής, της 24ης Νοεμβρίου 2006, σχετικά με μέτρα ελέγχου της υγείας των ζώων για την καταπολέμηση της κλασικής πανώλους των χοίρων σε ορισμένα κράτη μέλη (4) εκδόθηκε για την αντιμετώπιση των εστιών της κλασικής πανώλους των χοίρων σε αγριόχοιρους στα οικεία κράτη μέλη. Τα εν λόγω μέτρα εξακολουθούν να ισχύουν στη Σλοβακία.
(6)
Οι όροι υγειονομικού ελέγχου και οι απαιτήσεις πιστοποίησης για το εμπόριο ζώντων χοίρων ορίζονται στην οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (5).
(7)
Οι όροι υγειονομικού ελέγχου και οι απαιτήσεις πιστοποίησης για το εμπόριο σπέρματος χοίρων ορίζονται στην οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (6).
(8)
Οι όροι υγειονομικού ελέγχου και οι απαιτήσεις πιστοποίησης για το εμπόριο ωαρίων και εμβρύων χοίρων ορίζονται στην απόφαση 95/483/ΕΚ της Επιτροπής, της 9ης Νοεμβρίου 1995, για τον καθορισμό του υποδείγματος υγειονομικού πιστοποιητικού το οποίο απαιτείται κατά τις ενδοκοινοτικές συναλλαγές ωαρίων και εμβρύων χοίρων (7).
(9)
Η απόφαση 2002/106/ΕΚ της Επιτροπής, της 1ης Φεβρουαρίου 2002, για την έγκριση διαγνωστικού εγχειριδίου με διαγνωστικές διαδικασίες, μεθόδους δειγματοληψίας και κριτήρια για την αξιολόγηση των εργαστηριακών δοκιμών επιβεβαίωσης της κλασικής πανώλους των χοίρων (8) προβλέπει πρωτόκολλα επιτήρησης προσαρμοσμένα στον κίνδυνο.
(10)
Βάσει των στοιχείων που παρέσχε η Σλοβακία, φαίνεται ότι η κλασική πανώλη των χοίρων ενδέχεται να έχει ήδη εξαπλωθεί σε αγέλες σε διάφορες περιοχές του κράτους μέλους αυτού πριν από την ανακάλυψη των εστιών. Λαμβανομένης υπόψη της φύσης της νόσου, η πραγματοποίηση κατάλληλων ερευνών για την ιχνηλάτηση, την επιβεβαίωση ή τον αποκλεισμό νέων λοιμώξεων προϋποθέτει τη διάθεση επαρκούς χρόνου. Είναι επομένως σκόπιμο να επανεξετασθούν τα προστατευτικά μέτρα που αφορούν την κλασική πανώλη των χοίρων στη Σλοβακία. Στο πλαίσιο των προληπτικών αυτών μέτρων, είναι επίσης σκόπιμο να καθορισθούν επακριβώς οι περιπτώσεις και οι συνθήκες υπό τις οποίες είναι δυνατό να επιτρέπεται η μεταφορά χοίρων προς τα κράτη μέλη και εντός της επικράτειας της Σλοβακίας για την πρόληψη της εξάπλωσης της ασθένειας.
(11)
Ως εκ τούτου, η απόφαση 2008/303/ΕΚ πρέπει να καταργηθεί.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα μέτρα που προβλέπονται στην παρούσα απόφαση ισχύουν με την επιφύλαξη των μέτρων που προβλέπονται:
α)
στην οδηγία 2001/89/ΕΚ, και ιδίως στα άρθρα 9, 10 και 11·
β)
στην απόφαση 2006/805/ΕΚ.
Άρθρο 2
Η Σλοβακία εξασφαλίζει ότι δεν γίνονται αποστολές χοίρων προς άλλα κράτη μέλη και προς τρίτες χώρες, εκτός εάν οι χοίροι:
α)
προέρχονται από εκμετάλλευση ευρισκόμενη εκτός των περιοχών που παρατίθενται στο παράρτημα, και
β)
παρέμειναν στην εκμετάλλευση καταγωγής επί τουλάχιστον 45 ημέρες πριν από τη φόρτωση για μεταφορά, ή από τη γέννησή τους εάν είναι ηλικίας κάτω των 45 ημερών, και
γ)
προέρχονται από εκμετάλλευση στην οποία δεν εισήλθαν ζώντες χοίροι κατά το διάστημα των 45 ημερών που προηγείται της αποστολής των εν λόγω χοίρων.
Άρθρο 3
1. Η Σλοβακία εξασφαλίζει ότι δεν αποστέλλεται σπέρμα χοίρων σε άλλα κράτη μέλη και σε τρίτες χώρες, εκτός εάν το σπέρμα προέρχεται από κάπρους εκτρεφόμενους σε κέντρο συλλογής που αναφέρεται στο άρθρο 3 στοιχείο α) της οδηγίας 90/429/ΕΟΚ του Συμβουλίου και βρίσκεται εκτός των περιοχών που περιγράφονται στο παράρτημα.
2. Η Σλοβακία εξασφαλίζει ότι δεν αποστέλλονται ωάρια και έμβρυα χοίρων σε άλλα κράτη μέλη και σε τρίτες χώρες, εκτός εάν τα ωάρια και τα έμβρυα προέρχονται από χοίρους εκτρεφόμενους σε εκμετάλλευση που βρίσκεται εκτός των περιοχών που περιγράφονται στο παράρτημα.
Άρθρο 4
1. Η Σλοβακία εξασφαλίζει ότι:
α)
δεν μεταφέρονται χοίροι από και προς εκμεταλλεύσεις εντός των περιοχών που παρατίθενται στο παράρτημα·
β)
η μεταφορά χοίρων για σφαγή από εκμεταλλεύσεις εκτός των περιοχών που παρατίθενται στο παράρτημα με προορισμό σφαγεία ευρισκόμενα εντός των εν λόγω περιοχών, καθώς και η διέλευση χοίρων μέσα από τις ίδιες περιοχές, επιτρέπεται μόνον:
i)
μέσω κύριων οδικών αρτηριών ή σιδηροδρομικών γραμμών και
ii)
σύμφωνα με τις λεπτομερείς οδηγίες που παρέχει η αρμόδια αρχή προκειμένου να αποφευχθεί το ενδεχόμενο κατά τη διάρκεια της μεταφοράς οι εν λόγω χοίροι να έλθουν σε άμεση ή έμμεση επαφή με άλλους χοίρους.
2. Κατά παρέκκλιση της παραγράφου 1 στοιχείο α), η αρμόδια αρχή μπορεί να επιτρέψει τη μεταφορά χοίρων από μια εκμετάλλευση εντός των περιοχών που απαριθμούνται στο παράρτημα:
α)
απευθείας σε σφαγείο ευρισκόμενο εντός των περιοχών που απαριθμούνται στο παράρτημα για άμεση σφαγή·
β)
σε εκμετάλλευση ευρισκόμενη εντός των περιοχών αυτών, εφόσον οι χοίροι παρέμειναν επί τουλάχιστον 45 ημέρες, ή από τη γέννησή τους εάν είναι ηλικίας κάτω των 45 ημερών, σε μία και μόνη εκμετάλλευση προέλευσης:
i)
η οποία δεν έχει παραλάβει ζώντες χοίρους κατά τη διάρκεια της περιόδου 45 ημερών αμέσως πριν από την ημερομηνία αποστολής των χοίρων· και
ii)
στην οποία ολοκληρώθηκαν με αρνητικά αποτελέσματα κλινικές εξετάσεις που διεξήχθησαν σύμφωνα με το κεφάλαιο IV(Δ)(2) του παραρτήματος της απόφασης 2002/106/ΕΚ.
3. Κατά παρέκκλιση της παραγράφου 1 στοιχείο α), η αρμόδια αρχή μπορεί να επιτρέψει τη μεταφορά χοίρων από εκμετάλλευση ευρισκόμενη εντός των περιοχών που απαριθμούνται στο παράρτημα:
α)
απευθείας σε σφαγείο, που έχει ορισθεί για το σκοπό αυτό από την αρμόδια αρχή και το οποίο βρίσκεται στη Σλοβακία εκτός των περιοχών που απαριθμούνται στο παράρτημα, υπό την προϋπόθεση ότι οι χοίροι έχουν παραμείνει για περίοδο τουλάχιστον 45 ημερών ή, εφόσον τα ζώα είναι μικρότερα των 45 ημερών, από την ημέρα της γέννησής τους σε μία μόνο εκμετάλλευση καταγωγής η οποία:
i)
δεν έχει παραλάβει ζώντες χοίρους κατά τη διάρκεια της περιόδου 45 ημερών αμέσως πριν από την ημερομηνία αποστολής των χοίρων· και
ii)
στην οποία ολοκληρώθηκαν με αρνητικά αποτελέσματα κλινικές εξετάσεις που διεξήχθησαν σύμφωνα με το κεφάλαιο IV(Δ)(2) του παραρτήματος της απόφασης 2002/106/ΕΚ.
β)
σε εκμετάλλευση ευρισκόμενη στη Σλοβακία εκτός των περιοχών που απαριθμούνται στο παράρτημα, υπό την προϋπόθεση ότι οι χοίροι έχουν παραμείνει για περίοδο τουλάχιστον 45 ημερών ή, εφόσον τα ζώα είναι μικρότερα των 45 ημερών, από την ημέρα της γέννησής τους σε μία μόνο εκμετάλλευση καταγωγής
i)
η οποία δεν έχει παραλάβει ζώντες χοίρους κατά τη διάρκεια της περιόδου 45 ημερών αμέσως πριν από την ημερομηνία αποστολής των χοίρων·
ii)
στην οποία ολοκληρώθηκαν με αρνητικά αποτελέσματα κλινικές εξετάσεις που διεξήχθησαν σύμφωνα με το κεφάλαιο IV(Δ)(2) του παραρτήματος της απόφασης 2002/106/ΕΚ· και
iii)
στην οποία οι δοκιμές επί των δειγμάτων που ελήφθησαν σύμφωνα με το κεφάλαιο IV(Δ)(4) του ανωτέρω παραρτήματος είχαν αρνητικά αποτελέσματα.
Άρθρο 5
Η Σλοβακία εξασφαλίζει ότι:
α)
το υγειονομικό πιστοποιητικό που προβλέπεται στην οδηγία 64/432/ΕΟΚ του Συμβουλίου και συνοδεύει χοίρους που αποστέλλονται από τη Σλοβακία πρέπει να φέρει την ακόλουθη συμπληρωματική μνεία:
«Τα ζώα πληρούν τους όρους της απόφασης E(2008) 1765 της Επιτροπής, της 8ης Μαΐου 2008, σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Σλοβακία»
β)
το υγειονομικό πιστοποιητικό που προβλέπεται στην οδηγία 90/429/ΕΟΚ και συνοδεύει σπέρμα κάπρων που αποστέλλεται από τη Σλοβακία πρέπει να φέρει την ακόλουθη συμπληρωματική μνεία:
«Το σπέρμα πληροί τους όρους της απόφασης E(2008) 1765 της 8ης Μαΐου 2008 σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Σλοβακία»
γ)
το υγειονομικό πιστοποιητικό που προβλέπεται στην απόφαση 95/483/ΕΚ και συνοδεύει ωάρια και έμβρυα χοίρων που αποστέλλονται από τη Σλοβακία πρέπει να φέρει την ακόλουθη συμπληρωματική μνεία:
«Τα ωάρια/έμβρυα (διαγράφεται η περιττή ένδειξη) πληρούν τους όρους της απόφασης E(2008) 1765 της 8ης Μαΐου 2008 σχετικά με τη λήψη ορισμένων προστατευτικών μέτρων όσον αφορά την κλασική πανώλη των χοίρων στη Σλοβακία».
Άρθρο 6
Η Σλοβακία εξασφαλίζει ότι
α)
τα οχήματα που χρησιμοποιήθηκαν για τη μεταφορά χοίρων εντός των περιοχών που απαριθμούνται στο παράρτημα ή χρησιμοποιήθηκαν για τη μεταφορά των χοίρων αυτών σε σφαγείο ή εισήλθαν σε εκμετάλλευση ευρισκόμενη στις περιοχές που απαριθμούνται στο παράρτημα όπου εκτρέφονται χοίροι, καθαρίζονται και απολυμαίνονται έπειτα από κάθε δρομολόγιο·
β)
ο μεταφορέας προσκομίζει στην αρμόδια κτηνιατρική αρχή αποδεικτικά στοιχεία για την εν λόγω απολύμανση.
Άρθρο 7
Τα κράτη μέλη τροποποιούν τα μέτρα που εφαρμόζουν στο εμπόριο έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά.
Άρθρο 8
Η απόφαση 2008/303/ΕΚ καταργείται.
Άρθρο 9
Η παρούσα απόφαση απευθύνεται στα κράτη μέλη.
Βρυξέλλες, 8 Μαΐου 2008.

Labels: 0
3
8
6
18